

**Vyhodnotenie**

**12. ročníka celoslovenského projektu**

**pre stredné školy**

***Záložka do knihy spája slovenské školy:***

***Hrdinovia detektívnych románov***

Národný inštitút vzdelávania a mládeže v Bratislave vyhlásil pri príležitosti októbra ako **Medzinárodného mesiaca školských knižníc 2023** prestredné školy **12. ročník celoslovenského projektu *Záložka do knihy spája slovenské školy: Hrdinovia detektívnych románov***.

**Cieľ celoslovenského projektu**

Cieľom celoslovenského projektu bolo nadviazanie kontaktov medzi slovenskými strednými školami a podpora čítania prostredníctvom výmeny záložiek do kníh, ktoré žiaci vyrobili ľubovoľnou technikou na tému *Hrdinovia detektívnych románov*.Výmenu záložiek využili stredné školy aj k nadviazaniu vzájomnej spolupráce, kontaktov a poznávaniu života žiakov v rôznych kútoch Slovenska. Rovnako sa zážitkovým spôsobom oboznámili s uvedenou témou, ktorá býva povinnou súčasťou maturitných zadaní na niektorých školách.

**Priebeh celoslovenského projektu**

Stredné školy, ktoré sa chceli zúčastniť celoslovenského projektu, vyplnili do 30. septembra 2023 elektronickú prihlášku, ktorá bola zverejnená na webovom sídle Národného inštitútu vzdelávania a mládeže. Na základe spracovaných údajov z elektronických prihlášok Národný inštitút vzdelávania a mládeže vytvoril partnerské dvojice medzi strednými školami s prihliadnutím na typ školy a počet prihlásených žiakov. Dňa 4. októbra 2023 zaslal kontaktné údaje každej partnerskej dvojici spolu s podrobnými doplňujúcimi informáciami o realizácii celoslovenského projektu. Zúčastnené partnerské dvojice zároveň informoval, že vzájomná komunikácia, výmena záložiek i nadväzovanie priateľských kontaktov bude len v ich pôsobnosti. Termín ukončenia výmeny záložiek bol stanovený na 31. október 2023.

Národný inštitút vzdelávania a mládeže priebežne posielal zúčastneným školám dôležité informácie a pokyny, ako postupovať pri realizácii celoslovenského projektu. Termín zaslania dobrovoľného vyhodnotenia bol stanovený na 16. november 2023.

**Odporúčané čitateľské aktivity**

Národný inštitút vzdelávania a mládeže odporučil stredoškolákom na začiatku realizácie celoslovenského projektu, aby výrobu záložiek doplnili aj rôznymi aktivitami zameranými na podporu kreatívneho čítania, ako sú napríklad žiacke besedy o prečítaných knihách, besedy so spisovateľmi, písanie detektívnych príbehov a čitateľských denníkov, čitateľské maratóny, súťaže v čitateľských zručnostiach, tvorivé čitateľské dielne alebo aj čitateľské jarmoky, online kvízy, prezentácie o živote a literárnej tvorbe najznámejších spisovateľov detektívnej literatúry formou krátkych referátov, slohových prác alebo powerpointových prezentácií pred rovesníkmi, vyučovacie hodiny zamerané na spoločné poznávanie a čítanie najvýznamnejších literárnych diel z oblasti detektívnej literatúry alebo počúvanie audio nahrávok uvedených diel, návštevy školskej knižnice alebo verejnej knižnice.

**Vyhodnotenie celoslovenského projektu**

Do celoslovenského projektu sa prihlásilo **172 stredných škôl s celkovým počtom 9 036 žiakov**.

Národný inštitút vzdelávania a mládeže poslal poďakovanie každej zúčastnenej škole za aktívnu účasť v celoslovenskom projekte a za zmysluplné, radostné a inšpiratívne naplnenie jeho posolstva. Následne školy vyzval na dobrovoľné vyhodnotenie celoslovenského projektu a pripojenie fotografií najkrajších záložiek.

**Výber z dobrovoľného hodnotenia celoslovenského projektu 73 strednými školami spolu s fotografiami** **najkrajších záložiek je dostupný na webovej adrese:**

[Záložka do knihy spája slovenské školy – 12. ročník – Národný inštitút vzdelávania a mládeže (nivam.sk)](https://nivam.sk/kniznica/skolske-kniznice/celoslovensky-projekt-pre-stredne-skoly-zalozka-do-knihy-spaja-slovenske-skoly/zalozka-do-knihy-spaja-slovenske-skoly-12-rocnik/)



**Výroba záložiek**

Samotnej výrobe záložiek predchádzali časté žiacke diskusie o obľúbených detektívnych hrdinoch od svetových spisovateľov, predovšetkým britských autorov detektívnych románov, a od najznámejších slovenských autorov detektívok.

Stredoškoláci s nadšením pracovali na výrobe záložiek pre rovesníkov z pridelenej partnerskej školy, pričom využili svoje schopnosti, zručnosti, fantáziu, tvorivé myslenie a estetické cítenie. Na záložkách sa usilovali umelecky stvárniť vybrané literárne motívy z prečítaných kníh najmä od tých autorov: Agatha Christie, Sir Arthur Conan Doyle, Raymond Thorton Chandler, Ed Sikov, Maurice Leblanc, John Grisham, Robert Arthur, Edgar Allan Poe, Michael Conely, Jo Nesbo, Ian Fleming, Mauren Johnson, Truman Garcia Capote, Thomas Harris, Dominik Dán a Juraj Červenák.

Záložky vyrábali rôznych veľkostí, rozmanitých tvarov a s využitím rozličných techník (napr. artificial inteligence, online grafického programu Canva, 3d tlačiarne) najčastejšie v rámci vyučovania (napr. na hodinách slovenského jazyka a literatúry, estetickej výchovy, umenia a kultúry, odborného kreslenia, informatiky), na záujmových krúžkoch (napr. kreatívnom krúžku, literárnom krúžku, krúžku Čítame vo všetkých jazykoch), praktických cvičeniach, tvorivých čitateľských dielňach alebo doma. Na zadnú stranu záložiek poväčšine písali svoje poštové a mailové adresy alebo kontakty na sociálne siete (napr. Facebook, Instragram), aby mohli medzi sebou navzájom komunikovať a upevňovať priateľské vzťahy aj po oficiálnom ukončení celoslovenského projektu. Opäť veľké množstvo žiakov vyrobilo záložky nielen pre svojich kamarátov z pridelenej partnerskej školy, ale aj pre svojich pedagógov, pre svoju školskú knižnicu a na účely propagácie školy.

**Čitateľské aktivity**

Doplňujúcim programom výroby záložiek boli najčastejšie žiacke diskusie o ich obľúbených hrdinoch zo svetovej a slovenskej detektívnej literatúry, priebežné spoločné čítanie ukážok z detektívnych románov, spoločné pozeranie filmov, ktoré boli natočené na základe literárnej predlohy, riešenie literárnych tajničiek, tradičných kvízov alebo online literárnych kvízov prostredníctvom využitia vzdelávacej platformy Kahoot, písanie detektívnych príbehov, powerpointové prezentácie alebo referáty o vybranom detektívnom románe a tým ho spropagovať medzi spolužiakmi, literárne vychádzky, vyučovacie hodiny zamerané na spoločné poznávanie najvýznamnejších literárnych diel z oblasti detektívnej literatúry (napr. na literatúre, informatike) a rôzne tvorivé podujatia zamerané na rozvoj čitateľských návykov (napr. Jeseň plná napätia – Detektívne príbehy, Čitateľský roh, O próze s tajomstvom), časté návštevy školských knižníc, poprípade mestských knižníc, oslavy Medzinárodného dňa školských knižníc alebo návštevy kníhkupectiev, ktoré ich inšpirovali aj ku samotnej kúpe knihy, ktorú neskôr na vyučovacích hodinách odprezentovali.

**Výmena záložiek**

Väčšina stredných škôl k záložkám do balíkapribalila propagačné materiály o svojej škole a jej učebných odboroch, informačné letáky o svojom regióne, knižné publikácie, informačné brožúrky, školské časopisy, školské ročenky, fotografie žiakov, ktorí sa aktívne zúčastnili výroby záložiek na danej škole, a rôzne upomienkové predmety (napr. perá s logom školy, kalendáriky, rozmanité kancelárske potreby, stojany na mobil).

Zúčastnené školy na svojich webových sídlach uverejňovali stručné informácie o uvedenom projekte spolu s fotografiami najkrajších záložiek, aby sa aj ostatní členovia školskej komunity spolu so širokou verejnosťou dozvedeli o ich obdivuhodnej kreatívnej podpore čítania. Takisto písali aj články o realizácii celoslovenského projektu do školských časopisov. Žiaci si často zo svojich alebo aj z priateľských záložiek urobili nástenky alebo výstavky vo vestibule škôl alebo v triedach. Viacerí školskí koordinátori sa navzájom dohodli, že zostanú v priateľskom kontakte a budú hľadať ďalšie spôsoby prehlbovania priateľských vzťahov napríklad aj vo forme spoločnej návštevy zástupcov školy, školského výletu, exkurzie alebo fotografickej súťaže.

**Výber z vyjadrenia školských koordinátorov**

*„Takýchto zmysluplných projektov by malo byť v našich školách viac. Nie sú náročné, podporujú tvorivosť, nie rivalitu a škola sa vďaka nim stáva radostnejším, a tak bezpečnejším prostredím. Upriamujú pozornosť na knihy, na estetickú stránku života, na stíšenie sa pri knihe. Toto všetko posilňuje aj duševné zdravie našich žiakov, v súčasnosti tak vyzdvihované.“*

**Emília Černeková, Obchodná akadémia D. M. Janotu, Čadca**

**Prínos celoslovenského projektu**

Výmena záložiek opätovne pomohla pedagógom a školským knihovníkom hravou a zábavnou formou získať žiakov pre čítanie s radosťou. Taktiež podporila ich dobrý vzťah ku knihám a k školskej knižnici a motivovala ich, aby s nadšením rozvíjali svoje čitateľské záujmy a osobné talenty. Rovnako im pomohla vytvárať živé priateľské spoločenstvá, v ktorých sa žiaci učili navzájom si pomáhať a zapájať sa do tímovej práce s cieľom podporiť vzájomnú súdržnosť a užiť si spoločnú zábavu z čítania a zdieľania čitateľských zážitkov.

Výroba záložiek, konkrétne jej výtvarná činnosť, zároveň pomohla žiakom rozvinúť jemnú motoriku, tvorivosť, predstavivosť, fantáziu, emočnú inteligenciu a umožnila im uspokojiť ich estetické cítenie a potrebu sebarealizácie. Práca na záložkách zároveň priniesla všetkým žiakom, teda aj žiakom s mentálnym postihnutím, žiakom s narušenou komunikačnou schopnosťou, žiakom pochádzajúcim zo sociálne alebo jazykovo znevýhodneného prostredia, ktorí mimo školy nemajú prístup k čítaniu kníh, potešenie z tejto činnosti, obohatila ich o skúsenosť zo sústredenej práce a o pocit hrdosti nad ňou samou. Žiaci sa totiž pri nej učili preberať spolurozhodovanie o tom, čo sa ich osobne týkalo, a čestne si splniť svoje záväzky voči poväčšine neznámemu kamarátovi z pridelenej partnerskej školy.

Pridanou hodnotou celoslovenského projektu bolo aj oživenie vyučovacieho procesu, podpora medzipredmetových vzťahov, rozšírenie vedomostí žiakov zo slovenského jazyka a literatúry, informatiky. Jeho bonusom bolo nadviazanie nových priateľských kontaktov medzi partnerskými školami a rovesníkmi zo všetkých kútov Slovenska.

**Poďakovanie**

Naše srdečné poďakovanie patrí **všetkým,** ktorí sa slobodne a dobrovoľne zapojili do tohto celoslovenského projektu a podieľali sa na jeho príprave, propagácii, realizácii a hodnotení.

Veľkú vďaku vyjadrujeme všetkým **tvorivým, inšpirujúcim,  obdivuhodným a neuveriteľne ochotným** **školským koordinátorom** za prijatie pridelenej partnerskej školy, za skvelú koordináciu celoslovenského projektu na svojej škole a za korektnú a priateľskú komunikáciu s partnerskou školou. Taktiež im ďakujeme za ich elán, voľný čas a neochvejnú podporu, s ktorou sa venovali usmerňovaniu práce svojich žiakov v rámci celoslovenského projektu.

Osobitne im a ich vzácnym kolegom ďakujeme za všetky originálne, tvorivé a pútavé aktivity, ktoré zrealizovali na podporu kreatívneho čítania v triedach a v školských knižniciach.

**Oprávnene im patrí naša veľká vďaka, úprimný obdiv a hlboká úcta.**

**Špeciálne poďakovanie**

Naša hlboká vďaka patrí aj **žiakom** stredných škôl za to, že sa opäť stali nezvyčajnými poslami priateľstva a dobrosrdečnosti. Ďakujeme im aj za to, že využili svoje nadšenie, nadanie a talenty na ušľachtilý cieľ, ktorým je sebavzdelávanie a vzdelávanie druhých, a že vytvárali živé a diskutujúce priateľstvá v rámci svojich tried a medzi partnerskými školami

**Vypracovala:**

Mgr. Rozália Cenigová (27. 11. 2023)

metodička a hlavný odborný garant celoslovenského projektu

Oddelenie knižničných a informačných štúdií

Odbor podpory neformálneho hodnotenia

Národný inštitút vzdelávania a mládeže

Pracovisko Hálova 6

850 01 Bratislava

Tel.: +421 2 68 208 610, e-mail: rozalia.cenigova@nivam.sk, [www.nivam.sk](http://www.nivam.sk)

**Organizátori:**

